DVA vodena topa okupala su još jednom „Novaka Đokovića“. Dobrodošlicu avionu naše nacionalne avio-kompanije, posle pauze od 23 godine, u petak je poželela najveća hrvatska vazdušna luka. Srdačno, liciderskim srcima na dar, velikom tortom, željama za uspešnom saradnjom, dočekali su Zagrepčani goste iz Beograda. „Er Srbija“ će ka prestonici Hrvatske saobraćati tokom zimskog reda letenja dva puta dnevno, a najniža cena povratne avio-karte iznosi 99 evra.

Svečanost povodom uspostavljanja nove linije „Er Srbije“ počela je još na beogradskom aerodromu, presecanjem vrpce pre ukrcavanja na let ka „Plesu“. Na listi više od 120 putnika menadžment nacionalnog avio-prevoznika, predstavnici Ministarstva saobraćaja, Direktorata civilnog vazduhoplovstva, poslovnih partnera naše avio-kompanije, turističkih agencija, novinari beogradskih medija i ostali putnici, uglavnom državljani Hrvatske, ali i dvoje „zbunjenih“ Grka, koji su iz Atine preko Beograda krenuli u Zagreb.

Za komandama „erbasa“ kapetan Davor Mišeljić, izvršni direktor za saobraćaj „Er Srbije“, a kopilot Biljana Savić, prva žena pilot u istoriji srpske nacionalne avio-kompanije. Na reči kapetana da se uspostavlja linija posle više od dve decenije, reakcija Grka. Pitaju reportera „Novosti“ da li su dobro razumeli kapetana i potom im sve postaje jasno, pa i vodeni topovi, koji su zalivali „erbas“ srpske avio-kompanije odmah po sletanju na „Pleso“. Let je trajao tačno 35 minuta.

Odboru za doček na zagrebačkom aeorodromu pridružili su se i direktori vazdušnih luka Split, Pula i Dubrovnik. Došli su da pozdrave prijatelje i poslovne partnere iz Srbije. Zadovoljni su saobraćajem koji „Er Srbija“ ima ka ovim destinacijama tokom letnje sezone.

- Ovo je veoma poseban dan, jer su uspostavljeni letovi koji ponovo povezuju dva glavna grada u regionu, posle 23 godine - istakao je Dane Kondić, generalni direktor „Er Srbije“. - U Zagreb je doletelo i 25 predstavnika turističkih agencija iz Srbije, a povratnim letom u Beograd ide njih 20 iz Hrvatske. Za „Er Srbiju“ ovo je bila uspešna godina koju smo krunisali otvaranjem linije Beograd-Zagreb. Letimo ka više od 40 destinacija u Evropi, Mediteranu i Bliskom istoku. Zagreb je naša četvrta destinacija u Hrvatskoj, a ovog leta ka Dubrovniku, Splitu i Puli prevezli smo 50.000 putnika.

Nova linija Beograd-Zagreb nudi putnicima iz Hrvatske odličnu vezu preko srpske prestonice sa mnogim destinacijama, kao što su Atina, Abu Dabi, Istanbul, Solun, Tel Aviv, Moskva, Larnaka, Skoplje, Tirana, Sofija, Bukurešt, Tivat, Podgorica, Sarajevo... Interesovanje putnika iz glavnog grada Hrvatske za letove „Er Srbije“ je i te kako veliko.

Prema rečima zamenika ministra turizma Hrvatske Daglasa Koraca, ova avio-linija je veliki iskorak u jačanju odnosa Hrvatske i Srbije.

- Srbija je važna za naš turizam, i u prošloj godini ostvareno je četiri odsto više dolazaka i tri odsto više noćenja, dok su najnoviji podaci iz septembra ove godine pokazali da je broj dolazaka turista iz Srbije povećan za 21 odsto, a broj noćenja za sedam odsto - istakao je Korac.

Zoran Ilić, pomoćnik ministra saobraćaja u Vladi Srbije, kaže da će nova linija imati veliki privredni efekat za obe zemlje. Zadovoljstvo zbog uspostavljanja ove linije nije krio ni Bruno Mazurkijevič, generalni direktor zagrebačkog aerodroma, koji je istakao da je srećan što je „Er Srbija“ povezala dva grada, da će to obogatiti ponudu i da će doprineti rastu broja putnika na aerodromu u Zagrebu.







DEO TRENUTKA

MATIJA iz Zagreba, koji je pre tri dana došao u Beograd, namerno je kupio kartu za prvi let iz srpske za hrvatsku prestonicu. Jer, kako kaže za „Novosti“, hteo je da bude deo „trenutka“, da bude na prvom letu posle 1991. godine.

- Sva ta priča o devedesetim godinama za mene je jako mutna jer sam bio dete, ali uzrujavalo me je to što nema direktnog leta između Beograda i Zagreba - ističe Matija Radeljak, filmski producent. - Očekivao sam običan let, pa sam šokiran novinarima i posluženjem, a čuo sam i za doček u Zagrebu, sve je to lepo. Već sam rezervisao kartu kod „Er Srbije“ i za povratak iz Zagreba za Beograd, gde trenutno radim dva filma.

Zagrepčanin Vanja Pogačić, koji je kao IT inženjer na privremenom radu u Abu Dabiju, za sebe, suprugu i bebu odobrao je „Er Srbiju“. Sada je to, kaže, najbrža i najjeftinija veza Abu Dabija sa Zagrebom.



PRVI LET 1928. GODINE

PRVI let na liniji Beograd - Zagreb obavio je „Aeroput“, prethodnik „Jata“, u februaru 1928. godine. „Jugoslovenski aerotransport“ je ponovo uspostavio letove u aprilu 1947. godine i održavao ih je do avgusta 1991. godine. Prvi let na liniji Beograd - Zagreb obavio je „Aeroput“, prethodnik „Jata“, u februaru 1928. Pogledaj galeriju Pogledaj galeriju Pogledaj galeriju Pogledaj galeriju Pogledaj galeriju Pogledaj galeriju Pogledaj galeriju Pogledaj galeriju Pogledaj galeriju Pogledaj galeriju Pogledaj galeriju